Trump se skoonseun kry toppos in Withuis - Internasionaal - Republikein
Thursday, April 19th, 08:18:29
Trump se skoonseun kry toppos in Withuis
11 January 2017 | Internasionaal
Donald Trump het sy skoonseun, Jared Kushner, wat een van die sleutelfigure in die aangewese Amerikaanse president se verkiesingsveldtog was, beloon deur hom aan te wys as 'n senior adviseur in die Withuis.
Kushner gaan volgens lede van Trump se oorgangspan fokus op handel en die Midde-Ooste.
Kushner (35) is getroud met Trump se dogter Ivanka.
Die jong sakemagnaat het die pos aanvaar nadat hy regsadvies ingewin het dat die aanstelling nie landswette oortree wat daarop gemik is om nepotisme teen te werk nie.
Die Demokrate wil egter hê die besluit moet hersien word, en dat die departement van justisie in detail na die wetlike aspekte van die aanstelling moet kyk.
Die pos vereis, anders as kabinetsposte, nie die goedkeuring van die Amerikaanse senaat nie en Kushner sal nie betaling ontvang nie.
Trump het in 'n verklaring gesê Kushner was 'n reusebate en 'n betroubare raadgewer tydens sy verkiesingsveldtog.
Kushner is nes sy skoonpa ook 'n eiendomsontwikkelaar in New York en was betrokke by amper elke aspek van die veldtog, insluitende personeelbesluite, strategie en fondsinsameling.
Ivanka, wat ook gereeld tydens sy veldtog aan haar pa se sy was, gaan nie 'n pos in die Withuis beklee nie, maar sal eerder daarop fokus om haar gesin in Washington te vestig. Die egpaar het drie kinders.
Volgens Kushner se prokureur sal hy bedank as hoof van sy eiendomsontwikkelingsmaatskappy en as uitgewer van die koerant New York Observer.
Kushner en sy vrou sal moet afsien van 'n beduidende hoeveelheid van hul bates uit hul wye verskeidenheid van finansiële portefeuljes terwyl hulle voorberei op die skuif Washington toe.
Kushner sal nou met Reince Priebus, die inkomende personeelhoof van die Withuis, en Steve Bannon, senior strateeg saamwerk.